कॉलेज होस्टल में लगाया लड़की ने फंदा, करवाचौथ पर प्रेमी नहीं आया मिलने तो उठाया कदम

अमृतसर। अमृतसर में एक लड़की ने कॉलेज होस्टल के कमरे में फंदा लगाकर आत्महत्या कर ली। पता चला है कि एमएससी कंप्यूटर साइंस की इस छात्रा ने एक युवक के लिए करवाचौथ का व्रत रखा था और आस थी कि प्रेमी उसका व्रत खुलवाने के लिए जरूर आएगा। जब चांद निकलने के बाद भी वह नहीं आया तो उसने कमरे में फंदा लगा लिया। घटना का पता चलते ही एकाएक होस्टल में खलबली मच गई। सूचना पाकर पुलिस भी मौके पर पहुंची और लाश को फंदे से उतरवाकर पोस्टमॉर्टम के लिए भिजवाया।

मामला अमृतसर के खालसा कॉलेज से जुड़ा हुआ है और मृतक लड़की गुरदासपुर के कादियां की रहने वाली बताई जा रही है। वह कॉलेज से एमएससी कंप्यूटर साइंस की पढ़ाई कर रही थी। पता यह भी चला है कि पट्टी के एक युवक के साथ उसकी दोस्ती हो गई और फिर धीरे-धीरे दोस्ती प्यार में बदल गई। इसी के चलते शनिवार को लड़की ने अपने प्रेमी के लिए करवाचौथ का व्रत रख था। पूरा दिन भूखी-प्यासी वह प्रेमी का इंतजार करती रही। शाम हुई, रात भी हुई, चांद भी निकला, पर उसके प्यार का चांद छिप गया। बताया जाता है कि प्रेमी के नहीं आने की वजह से मायूस होकर उसने कमरे में फंदा लगा लिया। इस बात का पता तब चला, जब कुछ देर बाद उसकी सहेलियों ने दरवाजा खटखटाया और अंदर से कोई जवाब नहीं आया। शक होने पर उन्होंने कॉलेज प्रबंधन को सूचित किया।

कॉलेज प्रबंधन की सूचना के बाद पुलिस ने तुरंत मौके पर पहुंचकर मामले की जांच-पड़ताल शुरू की। लड़की की लाश को फंदे से उतरवाकर पोस्टमॉर्टम के लिए भिजवाया। सोशल मीडिया पर उसकी आत्महत्या के पीछे प्रेम संबंधों की बात चल रही थी। हालांकि इस बारे में एडीसीपी लखबीर सिंह की मानें तो अभी तक प्रेम प्रसंग जैसी कोई बात सामने नहीं आई है। बहरहाल पोस्टमॉर्टम करवाने के बाद लड़की लाश उसके परिजनों को सौंप दी गई है, वहीं मामले की जांच जारी है।